Baba Nico: Beskuldigde nie in hof, lasbrief uitgereikBaba Nico. Foto: Verskaf Mafsehediso Lisbeth Makashea, wat daarvan aangekla word dat sy haar voormalige werkgewers, Org en Anna-mi Linde van Welkom in die Vrystaat, se babaseun wat toe sewe maande oud was aangerand het, het nie Donderdag vir hofverrigtinge opgedaag nie. Makashea was veronderstel om in die Welkom-streekhof te verskyn waar sy tereg staan op aanklag van aanranding met doel om ernstig te beseer. Dit volg nadat sy in Desember op video afgeneem is waar sy baba Nico, wat nou nege maande oud is, klap as hy huil, sy kop teen die vloer vasdruk en hom aan sy hempie optel. Sy word ook van diefstal aangekla. Anna-mi het Donderdag aan Maroela Media gesê hulle is moedeloos omdat die verhoor uitgestel is. “Ons wil graag die saak afhandel sodat ons met genesing kan begin. Dit werk emosioneel erg op ŉ mens,” het sy gesê. Sy het gesê dit gaan verder baie goed met baba Nico en dat hy al begin kruip. Rudi Pottas, die egpaar se regverteenwoordiger, het ná die hofverrigtinge aan Maroela Media gesê ŉ lasbrief is uitgereik vir Makashea se inhegtenisname. Die saak is tot 7 April uitgestel. Maroela Media het vroeër berig Makashea is in Desember in hegtenis geneem. Anna-mi het destyds gesê dat sy op 21 Desember saam met haar sesjarige dogtertjie gaan inkopies doen en ŉ handkamera in die sitkamer opgestel het waar Makashea na Nico omgesien het. Sy het ŉ slegte ondervinding met hul vorige huiswerker gehad het en wou vir haar eie gemoedsrus sien hoe Makashea haar kinders behandel wanneer sy nie by die huis is nie. Die egpaar het strafregtelike klagte teen Makashea aanhangig gemaak nadat hulle die beeldmateriaal gesien het. Makashea het op 23 Desember vir die eerste keer in die hof verskyn en is op borgtog van R1 000 vrygelaat. Aanklaer Charmaine Labuschagne het ná Makashea se jongste verskyning op 24 Januarie gesê die staat sal aandring op die swaarste straf vir die misdryf.